ประชาชนแลกธนบัตรฉลองสิริราชสมบัติ 70 ปีคึกคัก
ประชาชนเข้าคิวแลกธนบัตรที่ระลึกฉลองสิริราชสมบัติครบ 70 ปี ที่ธนาคารพาณิชย์คึกคัก บางสาขาหมดในเวลาไม่ถึงชั่วโมง ธปท.ยันมีสต็อกอีกจำนวนมาก
9 มิ.ย. 2559

ประชาชนเข้าคิวแลกธนบัตรที่ระลึกฉลองสิริราชสมบัติครบ 70 ปี ที่ธนาคารพาณิชย์คึกคัก บางสาขาหมดในเวลาไม่ถึงชั่วโมง ธปท.ยันมีสต็อกอีกจำนวนมาก
เมื่อวันที่ 9 มิ.ย. ซึ่งเป็นวันแรกของการเปิดแลกธนบัตรที่ระลึกเฉลิมพระเกียรติพระบาทสมเด็จพระเจ้าอยู่หัว เนื่องในโอกาสฉลองสิริราชสมบัติครบ 70 ปี บรรยากาศเต็มไปด้วยความคึกคัก มีประชาชนเข้าคิวรอแลกธนบัตรที่ระลึกฯ อย่างอุ่นหนาฝาคั่งก่อนที่ธนาคารจะเปิดทำการเสียอีก
ที่ธนาคารกสิกรไทย สำนักพหลโยธิน เปิดให้ประชาชนแลกธนบัตรที่ระลึกฯ ตั้งแต่เวลาเปิดทำการ 08.30 น. ปรากฏว่า ธนบัตรที่ระลึกฯ หมดลงในเวลาเพียง 45 นาที ซึ่งเจ้าหน้าที่ธนาคารได้ชี้แจงให้ลูกค้าที่ผิดหวังเดินทางมาใหม่ในวันถัดไป โดยธนาคารกสิกรไทยได้เบิกธนบัตรที่ระลึกฯ รองรับการแลกของประชาชนในวันแรก 2.2 ล้านฉบับ
ส่วนธนาคารกรุงเทพ ได้รับการจัดสรรธนบัตรที่ระลึกฯ 1.9 ล้านฉบับในวันแรก เพื่อกระจายให้สาขาทั่วประเทศ โดยบรรยากาศที่สำนักงานใหญ่ ถนนสีลม คึกคักอย่างมากเมื่อประชาชนต่อแถวยาวตั้งแต่ช่วงเช้า ก่อนที่ธนาคารจะเปิดจ่ายแลกในเวลา 08.30 น. กำหนดแลกคนละ 1 ฉบับ
นายวรพร ตั้งสง่าศักดิ์ศรี ผู้ช่วยผู้ว่าการ สายออกบัตรธนาคาร ธนาคารแห่งประเทศไทย (ธปท.) กล่าวว่า การแลกธนบัตรที่ระลึกเฉลิมพระเกียรติพระบาทสมเด็จพระเจ้าอยู่หัว เนื่องในโอกาสฉลองสิริราชสมบัติครบ 70 ปี ในวันที่ 9 มิถุนายน 2559 ณ ธนาคารพาณิชย์ ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) ธนาคารอาคารสงเคราะห์ (ธอส.) และธนาคารอิสลามแห่งประเทศไทย ซึ่งเป็นวันแรกที่เปิดให้ประชาชนได้แลกซื้อธนบัตรที่ระลึกฯ ครั้งนี้ คาดว่าจะมีประชาชนจำนวนมากเดินทางไปยังธนาคารพาณิชย์ และสถาบันการเงินเฉพาะกิจทั้ง 4 แห่ง เพื่อขอแลกธนบัตรที่ระลึกฯ จนอาจทำให้การให้บริการแลกธนบัตรที่ระลึกฯ ในวันแรกไม่ทั่วถึง
ทั้งนี้ ประชาชนสามารถแลกธนบัตรที่ระลึกได้ในวันต่อๆ ไป โดย ธปท. ได้เตรียมพร้อมให้ธนาคารพาณิชย์ และสถาบันการเงินเฉพาะกิจทั้ง 4 แห่ง ทยอยเบิกธนบัตรที่ระลึกฯ เพื่อนำไปให้ประชาชนแลกได้อีกหลังจากวันที่ 9 มิถุนายน 2559 แล้ว ดังนั้น จึงขอแจ้งให้ประชาชนได้ทราบล่วงหน้าเพื่อจะได้ทยอยแลกธนบัตรที่ระลึกฯ ไม่ต้องไปแออัดกันในสถานที่ทำการธนาคารในวันแรก